
REFERAT DE APROBARE
pentru proiectul de hotărâre  privind aprobarea rezilierii contractului de concesiune nr.56.119/2020 încheiat între municipiul Alba Iulia și ASOCIAȚIA EXCELENȚA APULUM ALBA IULIA

Prin proiectul de hotărâre supus spre dezbatere Consiliului Local al municipiului Alba Iulia, propun să se ia în discuție aprobarea rezilierii unilaterale a contractului de concesiune nr.56.119/2020 încheiat între municipiul Alba Iulia și ASOCIAȚIA EXCELENȚA APULUM ALBA IULIA, începând cu data adoptării de către Consiliul Local al municipiului Alba Iulia a prezentului proiect de hotărâre.

La întocmirea proiectului de hotărâre, s-au avut în vedere următoarele:


În luna octombrie a anului 2017, municipiul Alba Iulia înființează Asociația GAL Alba Iulia Incluzivă(membru fondator) în cadrul unui proiect cu finanțare nerambursabilă, asociație al cărei scop este mobilizarea și implicarea organizațiilor locale și a comunităților dezavantajate de pe raza municipiului Alba Iulia, în vederea soluționării problemelor cu care se confruntă acestea, printr-o abordare multisectorială.

În luna decembrie a anului 2017, Asociația a depus spre aprobare o strategie cu un potrofoliu de proiecte și un buget cu o valoare nerambursabilă de 7.000.000 euro, strategie aprobată în luna februarie a anului 2018.Această strategie includea următoarele acțiuni care urmau a fi finanțate prin POR 2014-2020 sau POCU 2014-2020: Creare/reabilitare/modernizare diferite spații publice urbane din teritoriul SDL, Extinderea rețelei de transport public la nivelul ZUM prin înființarea de noi rute și amenajarea de stații de autobuz, Crearea de zone verzi(spații plantate integrate în amenajările propuse și/sau pentru creșterea calității mediului urban), Crearea de facilități pentru recreere (zone special amenajate pentru sport, locuri de joacă pentru copii), Modernizare piață Talcioc (spațiu public urban), Construire locuințe sociale, Construire întreprinderi sociale de inserție, Construire Centru Multifuncțional (sală de spectacole, sală de activități, sală pentru întâlniri comunitare), Construire Dispensar, After-school, Microcantină socială, Organizare competiții sportive, înființare și funcționare întreprinderi sociale de inserție, Acțiuni de voluntariat ale membrilor comunității în vederea soluționării problemelor cu care se confruntă comunitatea, Furnizare măsuri active/servicii integrate, Stagii de ucenicie, Servicii de informare și consiliere, Servicii de mentorat, Servicii de formare profesională, Organizare programe educaționale, Operaționalizare Centru Multifuncțional, Furnizare servicii sociale și medicale, Campanii de informare și educare.


La data depunerii și aprobării Strategiei mai sus menționate, nu existau ghiduri de condiții specifice pentru cele două programe de finanțare ce urmau să finanțeze intervențiile aprobate, singurele informații disponibile sugerând că orice investiție ce urma a fi realizată prin POR 2014-2020 va fi condiționată de dreptul de proprietate.

În aceste condiții, municipiul Alba Iulia a emis Certificatul de urbanism nr.1876/15.12.2017 și a aprobat un PUZ ce trata zona Gheorghe Șincai în integralitate, în calitatea sa de proprietar al terenului din zonă, PUZ aprobat prin dispozițiile art.1 din HCL nr.180/2018.

În anul 2019 a fost licitată și realizarea documentațiilor tehnico-economice, Faza Studiu de Fezabilitate, pentru investițiile ce urmau a fi realizate cu finanțare din POR 2014-2020.Însă, după demararea procedurilor de achiziție, a fost lansat GHIDUL SOLICITANTULUI – CONDIȚII SPECIFICE DE ACCESARE A FONDURILOR ÎN CADRUL APELURILOR DE PROIECTE POR/2019/9/9.1/1/7REGIUNI, POR/2019/9/9.1/1/BI ȘI POR/2019/9/9.1/1/ÎNTREPRINDERI, AXA PRIORITARĂ 9 – SPRIJINIREA REGENERĂRII ECONOMICE ȘI SOCIALE A COMUNITĂȚILOR DEFAVORIZATE DIN MEDIUL URBAN, PRIORITATEA DE INVESTIȚII 9.1 – DEZVOLTARE LOCALĂ SUB RESPONSABILITATEA COMUNITĂȚII (DLRC), ghid care prevedea ca și categorii de solicitanți eligibili pentru intervenția Înființare și funcționare întreprinderi sociale de inserție, numai întreprinderile sociale de inserție cu sediul social și – după caz – punctul/punctele de lucru în regiunea de dezvoltare/pe teritoriul SDL/zona funcțională a SDL în care se implementează proiectul.

În aceste condiții, municipiul Alba Iulia nu mai putea solicita finanțare pentru a înființa întreprinderi sociale de inserție, cu toate că este proprietarul terenului pe care acestea urmează a fi edificate și demarase deja toate procedurile administrative descrise în cele de mai sus.

Din aceste motive, pentru a se putea obține fondurile necesare construirii/înființării acestor întreprinderi sociale de inserție, se impunea concesionarea terenurilor pe care urmau a fi edificate aceste întreprinderi, în caz contrar s-ar pierdut nu numai suma de 400.000 euro alocată conform ghidului pentru Construirea, modernizarea, reabilitarea, extinderea spațiului de producție/prestare servicii, ci și veniturile pe care le generează locurile de muncă ce urmează a fi create și de producția de bunuri sau de prestarea de servicii, ceea ce ar atrage în plus și o destabilizare a zonei și a celorlalte investiții finanțabile acolo.

Astfel, prin dispozițiile HCL nr.124/2020 s-a aprobat concesionarea prin licitație publică a următorelor imobile (terenuri), proprietate privată a municipiului Alba Iulia, situate pe str.Gheorghe Șincai, nr.14:


a).imobilul(teren), proprietate privată a municipiului Alba Iulia, înscris în CF nr.112344 Alba Iulia, cu nr.cadastral 112.344, în suprafață de 2.081 mp, având cod de clasificare 9 și valoarea de inventar de 301.831 lei;


b).imobilul(teren) proprietate privată a municipiului Alba Iulia, înscris în CF nr.112343 Alba Iulia, cu nr.cadastral 112343, în suprafață de 1.986 mp, având cod de clasificare 9 și valoarea de inventar de 287.781 lei.


În urma desfășurării procedurilor de licitație publică, conform dispozițiilor legale în vigoare, pentru terenul înscris în CF nr.112343 Alba Iulia, cu nr.cadastral 112343 în suprafață de 1.986 mp au fost declarate câștigătoare ASOCIAȚIA EXCELENȚA APULUM ALBA IULIA, în asociere cu SC BEGLI EVENT SRL.


Prin urmare, între Municipiul Alba Iulia și ASOCIAȚIA EXCELENȚA APULUM ALBA IULIA a fost încheiat contractul de concesiune înregistrat sub nr.56.119/2020(pentru o mai bună edificare a dumneavoastră, acest contract este atașat prezentului proiect de hotărâre), contract prin care se urmărea amenajarea pe cota-parte de 1/2 din terenul mai sus menționat a unei întreprinderi sociale de inserție(spații producție/prestări servicii).


După semnarea acestui contract, concesionarul Asociația Excelența Apulum Alba Iulia a început demersurile pentru obținerea fondurilor necesare pentru edificarea unui atelier în cadrul proiectului ”Excelența pentru toți!” din cadrul POR/GAL/2020/9/1/OS9.1, procedura de obținere a finanțării fiind oprită temporar la un moment dat, solicitându-se de către finanțator clarificarea situației administrative a terenului concesionat(deoarece obiectul contractului de concesiune era o cotă-parte de 1/2 dintr-un teren), respectiv parcelarea acestuia și dezmembrarea în două parcele egale și transcrierea în două CF-uri distincte. Această operațiune a fost realizată prin HCL 198/2021.


Prin urmare, prin art.1 din HCL nr.198/27.04.2021 privind însușirea documentației cadrastrale de parcelare a unui imobil (teren) situat în Alba Iulia, str. Gheorghe Șincai nr.14 terenul în suprafață de 1986 mp înscris în CF 112343 Alba Iulia cu nr.cad. 112343 a fost însușită dezmembrarea în două parcele egale în suprafață de 993 mp fiecare, avănd numerele cadastrale noi 113923, respectiv 113924.


Ulterior, în temeiul dispozițiilor HCL nr.352/2021, între părțile semnatare ale contractului de concesiune nr.56.119/2020 a fost încheiat Actul adițional nr.1 la acest contract, act adițional prin care s-a stabilit cu claritate care este terenul ce face obiectul contractului.


Având în vedere faptul că la redactarea HCL nr.352/2021, în temeiul căreia a fost încheiat Actul adițional nr.1, s-a produs o eroare materială, prin dispozițiile HCL nr.81/2022 s-a aprobat îndreptarea acelei erori materiale, între părțile contractante fiind încheiat Actul adițional nr.2 la contractul de concesiune.


Precizăm faptul că eroarea materială din cuprinsul HCL nr.352/2021 a constat în faptul că terenul care ar fi urmat să revină Asociației Excelența Apulum Alba Iulia trebuia – conform proiectului ”Excelența pentru toți!” din cadrul POR/GAL/2020/9/1/OS9.1 – să fie cel înscris în CF nr.113923 Alba Iulia, cu nr.cadastral 113923, în suprafață de 993 mp, eroare care s-a produs datorită faptului că la Serviciul ”Contracte, Patrimoniu„ s-a comunicat în mod greșit că terenul care îi revine Asociației este cel înscris în CF nr.113924 Alba Iulia, cu nr.cadastral 113924(care ar fi trebuit să revină SC BEGLI EVENT SRL), în cuprinsul Actului adițional anexă la HCL nr. HCL nr.352/2021 privind aprobarea încheierii unui act adițional la contractul de concesiune nr.56119/2020 încheiat între municipiul Alba Iulia și Asociația Excelența Apulum Alba Iulia se prevede concesionarea terenului înscris în CF nr.113924 Alba Iulia în loc de concesionarea terenului înscris în CF nr.113923 Alba Iulia, cum era corect.
 


Mai dorim să precizăm faptul că, potrivit dispozițiilor art.V, pct.5.2., subpct.5.2.4. din contract,  ASOCIAȚIA EXCELENȚA APULUM ALBA IULIA avea obligația ca în termen de cel mult 12 luni de la data semnării contractului de concesiune să obțină autorizația de construcție și să finalizeze construcția cu destinația de întreprindere socială de inserție, termen care a fost modificat la 36 de luni de la data semnării contractului prin Actul adițional nr.1, încheiat în temeiul HCL nr.352/2021, din motivele mai sus arătate.


Termenul de 36 de luni în care concesionara ASOCIAȚIA EXCELENȚA APULUM ALBA IULIA avea obligația de a obține autorizația de construire și de a finaliza construcția cu destinația de întreprindere socială de inserție a expirat la data de 18.06.2023 fără ca Asociația să mai întreprindă între timp vreun demers în acest sens și fără să solicite – eventual – prelungirea motivată a acestui termen.


Mai precizăm faptul că pentru a se putea obține fondurile necesare construirii/înființării acestor întreprinderi sociale de inserție, concesionara ASOCIAȚIA EXCELENȚA APULUM ALBA IULIA avea obligația -  în cadrul proiectului – să facă demersurile necesare obținerii acestor fonduri, lucru pe care nu l-a mai făcut din varii motive, pierzându-se astfel o parte din finanțarea pe acest proiect din culpa exclusivă a concesionarei. 


Având în vedere cele mai sus arătate, consierăm că rezultă cu claritate faptul că  ASOCIAȚIA EXCELENȚA APULUM ALBA IULIA  nu a reușit să-și respecte obligațiile contractuale care îi revin și, prin urmare, se evidențiază neputința acesteia în derularea conformă a contractului,astfel încât în baza dispozițiilor art.VIII, pct.8.1., subpct.3 din contractul de concesiune nr.56.119/2020 încheiat între municipiul Alba Iulia și ASOCIAȚIA EXCELENȚA APULUM ALBA IULIA, în interesul unei bune gestiuni și exploatării eficiente a bunurilor din domeniul privat al Municipiului Alba Iulia, propunem Consiliului Local al municipiului Alba Iulia spre dezbatere prezentul proiect de hotărâre.


La redactarea prezentului proiect de hotărâre au mai fost avute în vedere dispozițiile art.129 alin.(2) lit."c", art.129(6) lit.”b”, ale art.139 alin.(3) lit.”g”, ale art.196 alin.(1) lit.”a” și ale art.327 alin.(1) lit.”d” din OUG nr.57/2019 privind Codul Administrativ, cu modificările și completările ulterioare.

Primar

Pleșa Gabriel Codru
